Sagredo celebra una reunió de coordinació per a abordar el protocol d’actuacions que s’ha de seguir a Paterna davant de l’alerta per pluges
30/07/2015

# Sagredo celebra una reunió de coordinació per a abordar el protocol d’actuacions que s’ha de seguir a Paterna davant de l’alerta per pluges

[![L’alcalde Juan Antonio Sagredo, la regidora d’Infraestructures Núria Campos, el cap de l’Àrea d’Infraestructures i el cap de la Policia Local de Paterna, Rafael Mestre, durant la reunió de coordinació](/images/noticias/2015/07/reunion-lluvia.jpg)](/images/noticias/2015/07/reunion-lluvia.jpg)

30.07.2015

L’alcalde, la regidora d’Infraestructures, el cap de l’Àrea i el cap de la Policia Local preparen el dispositiu d’emergències del municipi davant del risc de fortes precipitacions

Davant de l’alerta groga decretada a la Comunitat Valenciana per risc de pluges, l’alcalde de Paterna, Juan Antonio Sagredo ha convocat a última hora d’este matí una reunió de coordinació amb la regidora de Seguretat, Infraestructures i Medi Ambient, Núria Campos, el cap de la Policia Local, Rafael Mestre i el cap de l’Àrea d’Infraestructures.

Amb esta trobada, Sagredo vol tindre controlat, amb la suficient antelació, l’estat i les condicions en què es troben tots els punts negres del municipi així com el protocol d’actuacions que s’ha de seguir entre tots els agents municipals i cossos implicats davant de les precipitacions que puguen caure en el poble per a intervindre en els possibles problemes amb la major diligència possible.

“El nostre objectiu és tindre preparats tots els recursos tècnics i humans de Paterna per a actuar amb la major rapidesa i eficàcia en les possibles incidències que pogueren sorgir en el cas que es produïren fortes pluges en el municipi”, ha assegurat Sagredo que considera “la prevenció i la coordinació com a eixos fonamentals per a minimitzar l’efecte de les pluges en la població paternera”.

“Davant del risc de pluges, i a fi de previndre els efectes nocius que estes puguen tindre sobre el funcionament normal del poble, volem assegurar que tots els dispositius municipals, des d’agents i personal tècnic fins a senyalitzacions, estan coordinats i preparats per a resoldre qualsevol imprevist abans, durant i després de les pluges”, ha explicat Sagredo, que porta treballant des que va accedir a l’Alcaldia per a actualitzar i millorar el Pla d’Emergències Municipal.